
Spoštovani! 

Naročeni ste na preiskavo: scintigrafija z označenimi levkociti. 

NAMEN
Namen preiskave je odkriti vnetna žarišča v telesu.

PRIPRAVA
Na dan preiskave lahko normalno jeste, pijete in vzamete zdravila.
S seboj prinesite izvide že opravljenih pregledov in preiskav (izvide specialističnih pregledov, npr. ortopedskih, kirurških, internističnih, ipd.; izvide že opravljenih laboratorijskih in diagnostičnih preiskav, npr.: ultrazvočnih (UZ), rentgenskih, računalniške tomografije (CT), magnetne resonance (MR), pozitronske emisijske tomografije (PET/CT),…). Prosimo, da imate s seboj izvide morebitnih poprej opravljenih scintigrafij z označenimi levkociti oz. antigranulocitnimi protitelesi.

POTEK PREISKAVE
V primeru nosečnosti in možne nosečnosti vas prosimo, da nas opozorite na to pred začetkom preiskave!  Sporočite nam tudi, če dojite. 
Če ste nepokretni, oz. težko pokretni, vas prosimo, da pridete s spremljevalcem. 

POTEK PREISKAVE
Celoten postopek traja prvi dan do 7 ur, večinoma je dodatno potrebno še do polurno slikanje  naslednji dan. V žilo na roki bomo najprej vstavili kanal in vam odvzeli krvi. Levkocite iz krvi bomo označili z radioaktivno snovjo in jih po približno 2 urah vrnili po kanalu v telo. V nekaterih primerih lahko levkocite označimo tudi na drugačen način, z vbrizganjem antigranulocitnih protiteles neposredno v kanal. V obeh primerih bo sledilo zgodnje slikanje na gama kameri v prvih 30 minutah, zatem ponovno po 2 do 4 urah in še naslednji dan. Pomembno je, da se med slikanjem ne premikate. Med posameznimi fazami slikanja boste prosti, lahko normalno pijete in jeste. V naši čakalnici je na voljo avtomat z vodo. Med preiskavo prejeto sevanje je primerljivo s sevanjem zaradi naravnega ozadja v 2 do 3 letih.

PO PREISKAVI
Med in po preiskavi ne pričakujemo nobenih stranskih učinkov. V primeru, da dojite, je potrebno dojenje za 30 ur po prejemu radiofarmaka prekiniti, izčrpano mleko pa zavreči. Po končani preiskavi lahko nadaljujete z izvajanjem običajnih aktivnosti. V primeru potovanja v tujino znotraj dveh dni po preiskavi nas, prosimo, obvestite, da vam posredujemo informacije, ki jih boste morda potrebovali pri prehodu meje. Izvid bomo v nekaj dneh poslali vam in napotnemu zdravniku.

VPRAŠANJA
Če imate vprašanje, povezano z naročeno preiskavo, se lahko po telefonu (03 423 3619) pogovorite z radiološkim inženirjem vsak dan med 10. in 12. uro.

